ไอเอ็นจีเคราะห์ช้ำผู้เช่าที่กองทุนTIF1เบี้ยวจ่าย
บลจ.ไอเอ็นจี ยื่นฟ้อง "พลาสเทค เมทาลอน" มูลค่า 10 ล้านบาท ฐานเบี้ยวชำระหนี้ค่าเช่าอาคารโรงงานของกองทุนรวมอสังหาริมทรัพย์ไทยอินดัสเตรียล 1 (TIF1)&nbsp;
12 พ.ค. 2553

บลจ.ไอเอ็นจี ยื่นฟ้อง "พลาสเทค เมทาลอน" มูลค่า 10 ล้านบาท ฐานเบี้ยวชำระหนี้ค่าเช่าอาคารโรงงานของกองทุนรวมอสังหาริมทรัพย์ไทยอินดัสเตรียล 1 (TIF1) 
นายแกรนท์ แอนดรูว์ ไบเลย์ กรรมการ บริษัทหลักทรัพย์จัดการกองทุน ไอเอ็นจี (ประเทศไทย) ในฐานะบริษัทจัดการของกองทุนรวมอสังหาริมทรัพย์ไทยอินดัสเตรียล 1 (TIF1) เปิดเผยว่า บริษัท พลาสเทค เมทาลอน (ประเทศไทย)  ซึ่งเช่าที่ดินพร้อมอาคารโรงงาน ภายในนิคมอุตสาหกรรมบ้านหว้า (ไฮเทค) จากกองทุนรวมได้ผิดนัดชำระค่าเช่าและค่าบริการต่อกองทุนรวม  โดยบริษัทไทยพัฒนาโรงงานอุตสาหกรรม (TFD) ในฐานะผู้บริหารทรัพย์สินของกองทุนรวม ได้ติดตามทวงถามค่าเช่าและค่าบริการที่ค้างชำระมาเป็นระยะเวลาหนึ่ง แต่ผู้เช่ายังคงเพิกเฉยไม่ชำระหนี้ค่าเช่าและค่าบริการค้างชำระให้แก่กองทุนรวมแต่อย่างใด  บริษัทจัดการจึงได้ยื่นคำฟ้องในนามของกองทุนรวมต่อศาลจังหวัดพระนครศรีอยุธยาเป็นคดีแพ่งหมายเลขดำที่ 859/2552 เมื่อวันที่ 6 ต.ค.2552 โดยฟ้องร้องผู้เช่าให้ชำระค่าเช่าและค่าบริการ ค่าซ่อมแซมทรัพย์สินที่เสียหาย และค่าเสียหาย รวมตลอดจนดอกเบี้ย จำนวนทุนทรัพย์ทั้งสิ้น 10,881,408.70 บาทและขอให้ขับไล่ผู้เช่าออกจากสถานที่เช่าอีกด้วย อย่างไรก็ตามในการดำเนินกระบวนฟ้องร้องต่อศาล เพื่อเรียกชำระค่าเช่าและค่าบริการที่ผู้เช่าชำระดังกล่าวนั้น ศาลได้แต่งตั้งผู้ประนอมข้อพิพาทเพื่อทำการไกล่เกลี่ยการฟ้องร้องดังกล่าว โดยการดำเนินการไกล่เกลี่ยเพื่อให้กองทุนรวมได้รับชำระค่าเช่าและค่าบริการที่ผู้เช่าค้างชำระนั้น ทางผู้เช่าได้เสนอขอให้กองทุนรวมพิจารณาลดหนี้ให้บางส่วนในการพิจารณาข้อเสนอของผู้เช่าดังกล่าว บริษัทจัดการจะดำเนินการตามที่เห็นสมควรเพื่อประโยชน์แก่ผู้ถือหน่วยลงทุนอย่างดีที่สุด ซึ่งการพิจารณายอมรับข้อเสนอของผู้เช่าดังกล่าว บริษัทจัดการจะคำนึงข้อดีข้อเสียของการดำเนินคดีต่อไปโดยไม่มีการไกล่เกลี่ยจนกว่าคดีจะถึงที่สุด และโอกาสในอันที่จะได้รับชำระหนี้จากกระบวนการบังคับคดี ซึ่งการดำเนินคดีจนกว่าคดีถึงที่สุดและการบังคับคดีต่อผู้เช่าเป็นกระบวนที่ใช้เวลา  ทั้งนี้ บริษัทจัดการจะเปรียบเทียบกระบวนการดังกล่าวกับการไกล่เกลี่ย ซึ่งจะต้องมีการลดหนี้บางส่วน แต่จะได้รับชำระหนี้เร็วกว่าการดำเนินคดีต่อไปจนถึงที่สุด ก่อนหน้านี้บลจ.ไอเอ็นจี เพิ่งถูกสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ให้แก้ไขระบบการควบคุมภายใน หลังพบการปฎิบัติงานบกพร่องของกองทุนรวมอสังหาริมทรัพย์ ที ยู โดม เรสซิเดนท์เชียล คอมเพล็กซ์ (TU-PF) รวมทั้งยังสั่งให้ธนาคารนครหลวงไมย ในฐานะผู้ดูแลผลประโยชน์กองทุนฟ้องเรียกค่าสินไหมทดแทนความเสียหายจาก บลจ.ไอเอ็นจีด้วย เพื่อประโยชน์ของผู้ถือหน่วยลงทุนโดยรวม